Fl-Italja: Immultati bil-goff wara li nqabdu bla maskra... u bla ħwejjeġ!
Imtella' Lulju 7, 2020 - Aġġornata 7 Ta' Lulju, 2020 7:21pm Ritratti: Arkivji Sitt persuni fir-reġjun tal-Lombardija, fl-Italja, weħlu multa ta' €3,300 kull wieħed wara li nqabdu mill-Pulizija jiksru iktar minn liġi waħda. Il-persuni, li kienu kollha rġiel ta' bejn 43 u 68 sena, kienu qegħdin jiffriskaw fuq waħda mill-bajjiet ta' Abbadia Lariana. Minkejja li ħafna mill-miżuri tal-lockdown ġew illaxkati, id-distanza soċjali u l-ilbies tal-maskri għadhom obbligatorji f'dan ir-reġjun fost l-iktar milquta mill-Covid-19. Il-Pulizija kienet qed tagħmel rondi biex tinforza dawn il-miżuri, meta lemħet lil dawn l-irġiel għarwenin ħuta. Huma kienu mmultati talli mhux biss m'għattewx imnifsejhom, iżda lanqas partijiet oħra, bil-konsegwenza li offendew id-diċenza pubblika.